
Veszélyt jelent-e az inváziós fajok terjedése a gyakran égetett gyepekre?

A gyepek rendszeres égetése új tájhasználati mód Közép-Kelet Európában. Hipotézisünk szerint a gyakorivá váló égetések miatt a hazai gyepekben elszaporodnak az égetéshez adaptálódott idegenhonos fajok. Ezért megvizsgáltuk két észak-amerikai inváziós faj, a kanadai aranyvessző (Solidago canadensis) és a betyárkóró (Conyza canadensis) magvainak reakcióját a tűzre. Eredményeink alapján az aranyvessző magvak kevésbé bírják a hősokkot, mint a betyárkóró magvak. A kísérleti égetés az amerikai betyárkóró populációknál csökkenti a magok csírázási arányát. Az aranyvessző pozitív választ ad az égetésre a hajtáshossz esetében. A betyárkóró amerikai és európai populációi között szintén nagy az eltérés a hajtáshossz esetében. Ugyancsak nála a kísérleti égetésnek alávetett cserepekben nagyobb a teljes biomassza, mint a kontrollcserepekben. Összefoglalva, a tűz nem csökkenti ezen inváziós fajok túlélési esélyeit, aminek komoly természetvédelmi következményei lehetnek a tüzek rendszereződésével.



